钦定古今图书集成/理学汇编/学行典/第180卷 > 孟宗
## 钦定古今图书集成/理学汇编/学行典/第180卷 > 孟宗

按《吴志孙皓传》：“建衡三年，司空孟仁卒。”〈注〉《吴录》曰：仁
字恭武，江夏人也。本名宗，避皓字易焉。少从南阳李
肃学，其母为作厚褥大被。或问其故，母曰：“小儿无德
致客，学者多贫，故为广被，庶可得与气类接也。”其读
书，夙夜不懈。肃奇之曰：“卿，宰相器也。”初为骠骑将军
朱据军吏，将母在营，既不得志，又夜雨屋漏，因起涕
泣以谢其母。母曰：“但当勉之，何足泣也。”据亦稍知之，
除为盐池司马。自能结网，手以捕鱼，作鲊寄母，母因
以还之，曰：“汝为鱼官，而以鲊寄我，非避嫌也。”迁吴令，
时皆不得将家之官，每得时物来以寄母，常不先食。
及闻母亡，犯禁委官，语在《权传》。特为减死一等，复使
为官，盖优之也。

按《楚国先贤传》：“宗母嗜笋，冬节将至时笋尚未生，宗
入竹林哀哭，而笋为之出，得以供母，皆以为至孝之
所致感。累迁光禄勋。”

按《孝子传》：孟宗事母至孝，母亦能训之以礼。宗初为
雷池监，奉鱼于母，母还其所寄，遂绝不复食鱼。后宗
典知粮谷，乃表陈曰：“臣昔为雷池监，母三年不食鱼。
臣若典粮谷，臣母不可以三年不食米，臣是以死守
之。”